[pic] | KOMISIJA EVROPSKIH SKUPNOSTI |

Bruselj, 21.4.2009

COM(2009)194 konč.

2009/0060 (COD)

Predlog

UREDBA EVROPSKEGA PARLAMENTA IN SVETA

o spremembah Uredbe (ES) št. 1905/2006 o vzpostavitvi instrumenta za financiranje razvojnega sodelovanja ter o spremembah Uredbe (ES) št. 1889/2006 o uvedbi instrumenta financiranja za spodbujanje demokracije in človekovih pravic po svetu

OBRAZLOŽITVENI MEMORANDUM

Med različnimi finančnimi instrumenti, ki se uporabljajo na področju zunanjega sodelovanja Skupnosti, obstajajo nedoslednosti glede upravičenosti do financiranja stroškov, povezanih z davki, carinami, prispevki in drugimi obremenitvami, s strani Skupnosti.

Instrument za financiranje razvojnega sodelovanja ter instrument financiranja za spodbujanje demokracije in človekovih pravic sta edina instrumenta, za katera ni predvidena izjema od načela njihove neupravičenosti do financiranja s strani Skupnosti. Pri drugih instrumentih je določeno, da se pomoč Skupnosti načeloma ne sme uporabiti za financiranje njihovih stroškov. Vendar pa omogočajo prožnost glede na vsak posamezen primer in odgovorni odredbodajalec se lahko takrat po potrebi odloči, da se odobri njihovo financiranje v interesu dobrega izvajanja programov in projektov.

Ta prožnost je nujno potrebna zaradi nekaterih ponavljajočih se blokad, ki se pojavljajo, kadar mehanizmi oprostitve prispevkov ne obstajajo ali niso izvedljivi (na primer zaradi izjemne zapletenosti postopkov v državi upravičenki). V takšnih razmerah lahko stroga opredelitev iz pravnih podlag za instrument za financiranje razvojnega sodelovanja ter za instrument financiranja za spodbujanje demokracije in človekovih pravic zelo oteži izvajanje ukrepa, ki ga omogoča zunanja pomoč, zlasti v okviru projektov instrumenta financiranja za spodbujanje demokracije in človekovih pravic. Poudariti je treba tudi, da ob upoštevanju trenutne formulacije prepoved financiranja davkov zadeva samo tiste, ki jih je treba plačati „v državah upravičenkah“, zaradi česar se pri upravičenosti do financiranja pojavi dodatna težava, ki zadeva razlago vprašanja (zlasti v primeru regionalnih projektov). Drug primer je uporaba lokalnih davkov (enakovrednih DDV), ki jih ni mogoče povrniti, ker mehanizmi oprostitve ne obstajajo, in ki jih morajo kriti izvajalci ob upoštevanju stroge omejitve kritja davkov.

V ponazoritev so v nadaljevanju navedene težave na področju upravičenosti do financiranja, ki nastajajo zlasti v naslednjih primerih (seznam ni popoln):

- Za lokalne nakupe majhnih vrednosti in/ali vračljive stroške, za katere je v državi upravičenki mehanizme oprostitve DDV včasih težko uporabiti ali pa ti sploh ne obstajajo.

- Kritje davkov na dodano vrednost s subvencijo Skupnosti, pod pogojem da se ti davki upravičencu ne morejo povrniti v skladu z nacionalno zakonodajo in jih temeljni akt ne izključuje, je predvideno v izvedbenih določbah finančne uredbe (člen 172a(2)(c)). Za subvencije, ki se upravljajo centralizirano, predhodna odobritev države, v kateri se izvaja projekt, ni potrebna. Če zakonodaja zadevne države ne določa nobenega mehanizma oprostitve prispevkov, bo moral upravičenec subvencije kriti davke na dodano vrednost ali lokalne davke, enakovredne DDV, in ne bo mogel dobiti povračila iz sredstev ES.

- V okviru projektov instrumenta financiranja za spodbujanje demokracije in človekovih pravic zaradi specifičnosti področja ukrepanja nekatere zadevne države niso zelo naklonjene odobritvam oprostitev prispevkov za projekte, ki jih ne podpirajo. Ker ni sporazumov glede oprostitve davkov za projekte, ki jih financira Skupnost, te davke plačujejo upravičene organizacije. To lahko upočasni izvajanje projektov, ki so še posebno politično občutljivi.

Nazadnje je treba poudariti, da je sicer v okviru zunanjih ukrepov pod nekaterimi pogoji mogoče načrtovati celotno financiranje ukrepa, ki pa vedno ne zadošča, da bi pokrilo davke, ki ostajajo neupravičeni stroški. Celotno financiranje je vsekakor namenjeno samo upravičenim stroškom ukrepa.

Ob upoštevanju zgoraj navedenega in glede na spreminjajoče se davčne predpise v državah upravičenkah se zdi bistveno, da se ohrani dovolj prožnosti, da lahko odgovorni odredbodajalec glede na vsak posamezen primer oceni potrebo po sprejetju upravičenosti davkov do financiranja Skupnosti iz instrumenta za financiranje razvojnega sodelovanja ter instrumenta financiranja za spodbujanje demokracije in človekovih pravic, kakor lahko to stori pri drugih instrumentih zunanje pomoči ES, kadar ti davki niso v nasprotju s pravom Skupnosti.

Zato se predlaga, da se ustrezni določbi teh dveh instrumentov uskladita z ostalimi.

2009/0060 (COD)

Predlog

UREDBA EVROPSKEGA PARLAMENTA IN SVETA

o spremembah Uredbe (ES) št. 1905/2006 o vzpostavitvi instrumenta za financiranje razvojnega sodelovanja ter o spremembah Uredbe (ES) št. 1889/2006 o uvedbi instrumenta financiranja za spodbujanje demokracije in človekovih pravic po svetu

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o ustanovitvi Evropske skupnosti ter zlasti člena 179(1) in člena 181(1) Pogodbe,

ob upoštevanju predloga Komisije,

v skladu s postopkom iz člena 251 Pogodbe[1],

ob upoštevanju naslednjega:

(1) Da bi se izboljšala učinkovitost in preglednost zunanje pomoči Skupnosti, je bil leta 2006 določen nov okvir za načrtovanje in zagotavljanje pomoči, ki vsebuje Uredbo Sveta (ES) št. 1085/2006 z dne 17. julija 2006 o vzpostavitvi instrumenta za predpristopno pomoč[2], Uredbo (ES) št. 1638/2006 Evropskega parlamenta in Sveta z dne 24. oktobra 2006 o splošnih določbah o ustanovitvi Evropskega instrumenta sosedstva in partnerstva[3], Uredbo Sveta (ES) št. 1934/2006 z dne 21. decembra 2006 o oblikovanju instrumenta za financiranje sodelovanja z industrializiranimi državami in ozemlji ter drugimi državami in ozemlji z visokim dohodkom[4], Uredbo (ES) št. 1717/2006 Evropskega parlamenta in Sveta z dne 15. novembra 2006 o vzpostavitvi instrumenta za stabilnost[5], Uredbo Sveta (Euratom) št. 300/2007 z dne 19. februarja 2007 o vzpostavitvi instrumenta za sodelovanje na področju jedrske varnosti[6], Uredbo (ES) št. 1889/2006 Evropskega Parlamenta in Sveta z dne 20. decembra 2006 o uvedbi instrumenta financiranja za spodbujanje demokracije in človekovih pravic po svetu[7] ter Uredbo (ES) št. 1905/2006 Evropskega parlamenta in Sveta z dne 18. decembra 2006 o vzpostavitvi instrumenta za financiranje razvojnega sodelovanja[8].

(2) Pri izvajanju teh uredb so se pokazale nedoslednosti na področju izjeme od načela neupravičenosti do financiranja stroškov, povezanih z davki, carinami, prispevki in drugimi davčnimi obremenitvami, s strani Skupnosti. Glede na to se predlaga, da se spremenijo ustrezne določbe uredb (ES) št. 1905/2006 in (ES) št. 1889/2006, da bi se uskladili z ostalimi instrumenti.

(3) Ta uredba ne prekoračuje okvirov, ki so potrebni za doseganje zadevnih ciljev, v skladu s tretjim odstavkom člena 5 Pogodbe –

SPREJELA NASLEDNJO UREDBO:

Člen 1

V členu 25 Uredbe (ES) št. 1905/2006 se odstavek 2 nadomesti z naslednjim:

„2. Pomoč Skupnosti se načeloma ne uporablja za plačilo davkov, carin ali prispevkov v državah upravičenkah.“

Člen 2

V členu 13 Uredbe (ES) št. 1889/2006 se odstavek 6 nadomesti z naslednjim:

„6. Pomoč Skupnosti se načeloma ne uporablja za plačilo davkov, carin ali prispevkov v državah upravičenkah.“

Ta uredba začne veljati na dan po objavi v Uradnem listu Evropske unije .

Ta uredba je v celoti zavezujoča in se neposredno uporablja v vseh državah članicah.

V Bruslju, 21.4.2009

Za Evropski parlament Za Svet

Predsednik Predsednik

[1] Mnenje Evropskega parlamenta z dne XX (še ni objavljeno v Uradnem listu) in Skupno stališče Sveta XX (še ni objavljeno v Uradnem listu) in Skupno stališče Evropskega parlamenta z dne XX (še ni objavljeno v Uradnem listu).

[2] UL L 210, 31.7.2006, str. 82.

[3] UL L 310, 9.11.2006, str. 1.

[4] UL L 405, 30.12.2006, str. 37.

[5] UL L 327, 15.11.2006, str. 1.

[6] UL L 81, 22.3.2007, str. 1.

[7] UL L 386, 29.12.2006, str. 1.

[8] UL L 378, 27.12.2006, str. 41.